b'\n_START_ARTICLE_\nSameaolkiy\xc3\xb6kk\xc3\xb6nen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSameaolkiy\xc3\xb6kk\xc3\xb6sen kanssa varsin samann\xc3\xa4k\xc3\xb6isi\xc3\xa4 ovat muutamat Mythimna-suvun lajit, etenkin vaaleaolkiy\xc3\xb6kk\xc3\xb6nen (Mythimna pallens) sek\xc3\xa4 ruoko-olkiy\xc3\xb6kk\xc3\xb6nen (Mythimna straminea), joskin sameaolkiy\xc3\xb6kk\xc3\xb6nen on n\xc3\xa4it\xc3\xa4 pienempi. Etusiivet ovat pituuteensa n\xc3\xa4hden leve\xc3\xa4hk\xc3\xb6t ja ulkoreunastaan tasaiset, joskin py\xc3\xb6re\xc3\xa4k\xc3\xa4rkiset. Etusiipien pohjav\xc3\xa4ri on harmaankellert\xc3\xa4v\xc3\xa4 ja valkoiset siipisuonet antavat siivelle voimakkaasti juovikkaan ulkoasun. Ulompi poikkiviiru erottuu siivell\xc3\xa4 muutamana mustana pisteen\xc3\xa4. Etusiiven alapinta on keskiosastaan laajalti mustahko. Takasiivet ovat jokseenkin tasaisen mustanharmaat, joskus ulkoreunasta vaaleammat, ja niit\xc3\xa4 reunustavat siipiripset ovat valkeat. Siipiv\xc3\xa4li 30\xe2\x80\x9335 mm.\n_START_SECTION_\nLevinneisyys ja lentoaika\n_START_PARAGRAPH_\nLajin levinneisyys ulottuu Pyreneilt\xc3\xa4 pohjoisen Keski-Euroopan ja Pohjois-Euroopan kautta L\xc3\xa4hi-it\xc3\xa4\xc3\xa4n ja Keski-Aasian vuoristoihin ja Japaniin asti. Suomessa levinneisyysalue ulottuu etel\xc3\xa4st\xc3\xa4 likimain Kemi\xe2\x80\x93Kajaani-linjalle. Perhoset lent\xc3\xa4v\xc3\xa4t yhten\xc3\xa4 sukupolvena kes\xc3\xa4kuun loppupuolelta elokuun lopulle huipun ollessa hein\xc3\xa4kuun lopulla. Mahdollisesti joinakin vuosina toinen sukupolvi lent\xc3\xa4\xc3\xa4 elo-syyskuussa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nSameaolkiy\xc3\xb6kk\xc3\xb6st\xc3\xa4 tavataan etenkin avoimilla, kosteapohjaisilla paikoilla, kuten rantaniityill\xc3\xa4, mutta my\xc3\xb6s kulttuuriymp\xc3\xa4rist\xc3\xb6iss\xc3\xa4 ja se on yksil\xc3\xb6m\xc3\xa4\xc3\xa4r\xc3\xa4lt\xc3\xa4\xc3\xa4n usein runsaslukuinen. Perhoset lent\xc3\xa4v\xc3\xa4t y\xc3\xb6ll\xc3\xa4 ja tulevat valolle, satunnaisemmin sy\xc3\xb6tille. Keskenkasvuinen toukka talvehtii.\n_START_SECTION_\nRavintokasvi\n_START_PARAGRAPH_\nToukka el\xc3\xa4\xc3\xa4 erilaisilla heinill\xc3\xa4 ja saroilla.'